Rosa Lund (EL), 2025-01-28:
Jeg synes, at det er rigtig godt, at vi de sidste par år er begyndt at få fokus på diskrimination.
Det er tiltrængt.
Vi har fået opdateret lovgivningen om hadforbrydelser, vi har sat midler af til politiets behandling af hadforbrydelser, og vi har fået gang i arbejdet med en handleplan mod racisme – endelig, fristes man til at sige.
I alt for mange år har vi været vidner til diskrimination af borgere med minoritetsbaggrund i alle dele af vores samfund, og derfor er det også på tide, at der herindefra bliver lavet nogle tiltag, som kommer det til livs.
Diskrimination kommer jo til udtryk både i det offentlige og i det private, og at det skal opleves i nattelivet, er ikke nogen undtagelse.
Halvdelen af alle unge med såkaldt ikkevestlig baggrund har oplevet diskrimination i nattelivet – halvdelen!
Det er et ret højt antal.
Jeg vil da også ærligt sige, at jeg selv flere gange, lige siden jeg begyndte at bruge nattelivet – jeg vil ikke sige, hvor lang tid siden det er, for så afslører jeg, hvor gammel jeg er nu – har oplevet at måtte træde ud af køen til diverse klubber, fordi mine venner, som ikke har samme behov for at bruge faktor 50, når solen skinner, som jeg har, ikke har fået lov til at komme ind ad døren.
Nogle gange blev vi mødt med latterlige undskyldninger om, at de havde forkerte sko på, selv om man kunne se, at andre havde præcis den samme slags sko på.
Mere kreative er vi heller ikke på Nørrebro, og på den måde er vi jo nok alle sammen lidt slaver af den samme mode.
Men det er da mærkeligt, at en person i hvide sneakers af samme slags ikke bliver afvist, mens en person, som er lidt mørkere i huden, end jeg er, i de samme hvide adidassko ikke får lov til at komme ind med den undskyldning, at det er skoene, der er problemet.
Jeg har oplevet, at der er blevet sagt, ikke til mig, men til mine venner: I kan ikke komme ind, for I skræmmer de andre gæster væk.
Det synes jeg er mærkelige argumenter.
Der er ikke nogen tvivl om, at den måde, mennesker med en anden hudfarve end hvid i årtier er blevet omtalt på af politikere og i pressen, har været med til at lave et skræmmebillede, som gør, at mange mennesker har en fuldstændig forkert oplevelse af minoritetsborgere, og den fejlopfattelse fører til diskrimination.
Jeg tænker, at det må være et forfærdelig svært ungdomsliv, hvis man ikke kan gå i byen med sine venner og ikke kan have de samme oplevelser og man konstant bliver afvist på et forkert grundlag.
Derfor er der et behov for, at vi tager problemet alvorligt, og jeg synes, at det er et rigtig godt initiativ og en god idé at bruge alkoholbevillingen til at få styr på nattelivet.
For vi ved jo, at risikoen for at miste den i vidt omfang også er det, der gør, at det rent faktisk bliver tjekket, om gæster f.eks. er over eller under 18 år, når de bliver lukket ind.
Derfor tror jeg, at vi kunne få præcis samme effekt, hvis man også holdt styr på, at man ikke laver diskrimination på diskoteker og barer.
Det er nødvendigt, at vi stiller de her krav, og jeg mener sådan set også, at man kan tage andre initiativer, som vil være gode.
F.eks. kunne vi lave ændringer i dørmandsuddannelsen.
Den kunne vi godt opdatere, sådan at dørmændene også var bedre rustede til det her, og sådan at når hr. Steffen Larsens tidligere kollegaer står i den her situation, er de bedre til at håndtere den.
Man kunne også overveje at lave whistleblowerordninger for dørmænd, så de har et sted, hvor de kan gå hen og sige: Min chef kræver faktisk af mig, at jeg afviser folk i køen med en bestemt hudfarve, og jeg tør ikke rigtig at lade være, for så bliver jeg fyret.
Der er mange ting, vi kan gøre, men jeg synes, at det, som SF foreslår her i dag, er en rigtig, rigtig god idé og et godt sted at starte.
Det støtter vi varmt i Enhedslisten, og vi vil også gerne hjælpe SF med at bære det ind i forhandlingerne om handleplanen mod racisme, hvis ikke det her forslag vinder opbakning.